Groningen (provins)

Groningen er en nederlandsk provins, beliggende i den nordlige del af Nederlandene.

Provinsen grænser op til Drenthe mod syd, Friesland mod vest, Vadehavet mod nord og Tyskland mod øst. Groningen har et samlet areal på 2.960 km2, landareal på 2.333,28 km2 og vandareal på 627 km2. Provinsen har 584.094 indbyggere (1. januar 2019).

Groningens hovedstad og største by hedder også Groningen, hvor den lokale provinsadministration holder til. Kongens kommissær (nederlandsk: Commissaris van de Koning) i Groningen er René Paas.

Geografi 

Groningen ligger i den nordlige del af Nederlandene. Den grænser op til Vadehavet i nord, Friesland i vest og Drenthe i syd. I øst grænser Groningen op til de tyske landkreise Emsland og Leer i delstaten Niedersachsen.

Groningen er Nederlandenes syvende største provins. Den har et samlet areal på 2.960 km2, hvoraf 627 km2 udgøres af vand. Eksklusive vand er Groningen Nederlandenes ottende største provins.

Underinddelinger 
Groningen er opdelt i tre COROP-områder: Østgroningen, Stordelfzijl og Øvrige Groningen. COROP-enhederne bruges af staten i forbindelse med statistik og analyse.

Groningen består af 10 kommuner (2021). Groningen er provinsens folkerigeste kommune, mens Het Hogeland arealmæssigt er den største kommune i Groningen. Pekela har det laveste indbyggertal og mindste areal.

Demografi 
Groningen har et indbyggertal på 590.234 (1. januar 2022) og en befolkningstæthed på 253 pr. km2. Det er Nederlandenes fjerde mindste provins målt på antal indbyggere. Groningen har desuden Nederlandenes fjerde laveste befolkningstæthed. Kun Zeeland, Flevoland og Drenthe har færre indbyggere. Groningen er provinsens folkerigeste kommune.

Politik 

Provinsrådet i Groningen (nederlandsk: Provinciale Staten) består af 43 medlemmer med kongens kommissær i spidsen. Den nuværende kommissær er René Paas fra Kristendemokratisk Appel (CDA). Han afløste Max van den Berg (2007-2016) fra Arbejderpartiet (PvdA) 18. april 2016. Groningens provinsråd vælges af Groningens indbyggere, mens kommissæren udpeges af kongen og den nederlandske regering. SP er med 8 sæder det største parti i provinsrådet. Den daglige ledelse varetages af en lille styrelse (nederlandsk: Gedeputeerde Staten), hvis medlemmer (nederlandsk: gedeputeerden) kan sammenlignes med ministrene i en regering. Styrelsen ledes af kommissæren.

Personer fra Groningen

Politik 
 Sicco Mansholt, politiker og forhenværende formand for Europa-Kommisionen
 Johan Remkes, kongens kommissær i Noord-Holland og forhenværende minister under Jan Peter Balkenende
 Henk Bleker, forhenværende minister under Mark Rutte
 Sharon Dijksma, forhenværende minister under Jan Peter Balkenende og Mark Rutte
 Klaas Knot, formand for De Nederlandsche Bank
 Pete Hoekstra, amerikansk politiker

Kunst 
 Wim Crouwel, grafisk designer
 Cornelis Dopper, dirigent og komponist
 Albert Eckhout, billedkunstner
 Ede Staal, singer-songwriter
 Jozef Israëls, billedkunstner
 Freek de Jonge, revyskuespiller
 Gerrit Krol, forfatter
 Wim T. Schippers, kunstner, komiker og skuespiller
 Hendrik Willem Mesdag, billedkunstner
 Willem Frederik Hermans, forfatter
 Jan Altink, billedkunstner

Videnskab 
 Daniel Bernoulli, matematiker og fysiker
 Heike Kamerlingh Onnes, fysiker
 Johan Huizinga, historiker

Sport 
 Jurrie Koolhof, forhenværende fodboldspiller
 Jan Mulder, forhenværende fodboldspiller
 Arjen Robben, fodboldspiller
 Renate Groenwold, skøjteløber
 Ranomi Kromowidjojo, svømmer
 Jaap Eden, forhenværende skøjteløber
 Laurens ten Dam, cykelrytter

Andet 
 Abel Tasman, opdagelsesrejsende
 Wiebbe Hayes, soldat og nationalhelt i 1600-tallet
 Lenie 't Hart, dyrerettighedsaktivist
 Aletta Jacobs, første kvindelige læge i Nederlandene
 Wubbu Ockels, astronaut
 Ad van Luyn, forhenværende romersk-katolsk biskop af Rotterdam
 Emo af Frisland

Eksterne henvisninger 

 Provins Groningen

Referencer 

Provinser i Nederlandene